Unihalvaus on öinen kauhu, joka vie hetkeksi kyvyn liikkua ja tuntuu tekevän painajaisista totta – sen saattaa kokea jopa 40 prosenttia aikuisista

Eri tutkimusten mukaan 15–40 prosenttia aikuisista on saanut unihalvauksen ainakin kerran elämässään.

Unihalvauksessa tyypillisiä hallusinaatioita ovat omituiset, pelottavat ihmiset tai oliot.­

Kello oli noin neljä aamuyöllä, kun 16-vuotias Matilda heräsi kesken unien. Matilda huomasi heti, että hän ei pystynyt liikuttamaan mitään ruumiinosaansa.

Olen halvaantunut, hän mietti järkyttyneenä.

Matildan katse harhaili pitkin huonetta, jolloin hän huomasi sänkynsä vieressä kookkaan, mustan hahmon. Miehen kasvoilla oli naamari ja kädessä iso vanhanaikainen lääkeruisku. Hahmo seisoi hiljaa paikoillaan.